KOMISIJOS REGLAMENTAS (EB) Nr. 2081/2004
2004 m. gruodžio 6 d.
nustatantis informacijos, būtinos įgyvendinant Tarybos reglamentą (EEB) Nr. 2358/71 dėl bendro sėklos rinkos organizavimo, perdavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo (1), ypač į jo 4 straipsnio 2 dalį ir į 9 straipsnį,
kadangi:
(1)
Įgyvendinus Tarybos reglamente (EB) Nr. 1782/2003 (2) numatytą sėklų sektoriaus reformą, pagal Reglamento (EEB) Nr. 2358/71 9 straipsnį valstybių narių pateikta Komisijai reikalaujama informacija turi būti peržiūrėta ir supaprastinta. Be to, 1973 m. lapkričio 14 d. Komisijos reglamentas (EEB) Nr. 3083/73 dėl informacijos, būtinos siekiant įgyvendinti Reglamentą (EEB) Nr. 2358/71 dėl bendro sėklos rinkos organizavimo (3), perdavimo buvo pakeistas keletą kartų. Dėl aiškumo šį reglamentą būtina pakeisti nauju tekstu. Todėl Reglamentas (EEB) Nr. 3083/73 turėtų būti panaikintas.
(2)
Dėl pasikeitusios padėties hibridinių kukurūzų ir sorgų, skirtų sėjai, rinkoje, nebereikia nuolatos tikrinti prekybos pobūdžio su trečiosiomis šalimis. Pagal Reglamento (EEB) Nr. 2358/71 4 straipsnio 1 dalį hibridinių kukurūzų ir sorgų, skirtų sėjai, importo licencija neturėtų būti reikalaujama. Todėl reikia panaikinti 1979 birželio 6 d. Komisijos reglamentą (EEB) Nr. 1117/79, nurodantį sėklų sektoriaus produktus, kuriems turi būti taikoma importo licencijų sistema (4) ir nebeteikti informacijos atitinkamai duomenų bazei.
(3)
Kadangi sėklų vadybos komitetas nepareiškė savo nuomonės per jo pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Valstybės narės elektroniniu būdu informuoja Komisiją, remdamosi šio reglamento priede pateikta informacija apie kiekvieną Reglamento (EEB) Nr. 2358/71 priede nustatytą rūšį ir veislių grupę, iki šiame reglamente nurodytos datos.
2 straipsnis
Reglamentas (EEB) Nr. 3083/73 ir Reglamentas (EEB) Nr. 1117/79 yra panaikinami.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 6 d.